สังคมข่าวหุ้น
*… หลุด 1,500 จุด …
3 ก.พ. 2563

เกียรติก้อง ว่องไวยากร
*… หลุด 1,500 จุด …
*… แนวรับ 1,500 จุด ยังเอาไม่อยู่แล้ว ผวาโคโรนาระบาดหนัก วันนี้คงต้องมาลุ้นข่าวดีกัน ล่าสุดอุตตม เตรียมเสนอแพ็กเกจสู้โรคระบาดโคโรนาเข้าครม. ส่วนพรุ่งนี้ลุ้นคณะกรรมการนโยบายการเงินหั่นดอกเบี้ย 0.25%  ขณะที่สถานการณ์โรคระบาดยังคงรุนแรงเพิ่มขึ้น ตลาดหุ้นทั่วโลกติดไข้กันถ้วนหน้า แบบว่าแดงยกกระดาน เซี่ยงไฮ้หนักสุดหลังปิดตรุษจีนมานาน วอลุ่มหนาแน่น ฝรั่งหันกลับมาซื้อสุทธิวานนี้ แนวรับ 1,485 จุด แนวต้าน 1,510 จุด …
*… AAV หุ้นสายการบินดีดแรงรับข่าวดี วันนี้มีลุ้นขุนคลัง “อุตตม” เตรียมเสนอครม.ให้ลดภาษีสรรพสามิตน้ำมันเครื่องบิน กลุ่มโลว์คอสต์รับอานิสงส์ถ้วนหน้า กูรูคาดว่าจะทำให้ AAV มีกำไรสุทธิเพิ่มขึ้น 35 ล้านบาทต่อเดือน และ BA จะมีกำไรสุทธิเพิ่มขึ้น 19 ล้านบาทต่อเดือน ราคาเป้าหมาย AAV ที่ 3.00 บาท ยังไม่พอ กลุ่มโรงแรมก็ยังได้รับสิทธิลดหย่อนภาษี กรณีค่าใช้จ่ายปรับปรุงซ่อมแซมโรงแรม ต้อนรับนักท่องเที่ยว …
*… นิตินัยโล่งอก AOT เริ่มเห็นทิศทางฟื้นตัว โบรกฯ ประเมินกำไรสุทธิไตรมาส 1/2563 (ต.ค.-ธ.ค. 2562) ที่ 6.7 พันล้านบาท กลับมาเติบโต 5% จากปีก่อน และเพิ่มขึ้น 31% จากไตรมาสก่อน ตามจำนวนผู้โดยสารที่เพิ่มขึ้น เป้าหมาย 74 บาท มองผลกระทบจากการแพร่ระบาดของโคโรนาไวรัส แต่เชื่อว่าผลกระทบแค่ระยะสั้น ปี 2564 คาดกำไรสุทธิจะเติบโตก้าวกระโดด เพิ่มขึ้น 50% จากการเริ่มรับรู้รายได้สัญญาใหม่จากคิง เพาเวอร์ และการเปิดให้บริการอาคารใหม่ Satellite สนามบินสุวรรณภูมิ แม้ปีนี้กำไรจะโตต่ำกว่าที่คาดไว้ก่อนโคโรนาระบาด …
*… น้องแมงเม่าเสียว CPF ติดหวัดนกแห่ทิ้งหุ้นวานนี้ จากผลกระทบด้านลบทางจิตวิทยาจากข่าวระบาดไข้หวัดนก H5N1 ในจีน ขณะที่ซีพีมีรายได้ 24% ของรายได้รวมมาจากฐานการผลิตในจีน 16% ของรายได้นี้มาจากธุรกิจเนื้อไก่ คาดว่าอาจมีผลกระทบ 7.7% ต่อประมาณการและราคาเป้าหมายของ CPF ที่ 34.50 บาท นอกจากนี้ผลกระทบจากเชื้อไวรัสโคโรนาสายพันธุ์ใหม่อาจทำให้กำลังซื้อในจีนลดลงซึ่งมองผลกระทบที่ 5% ของประมาณการ …
*… นายแบงก์นั่งลุ้นกนง.พรุ่งนี้ จะลดดอกเบี้ยนโยบายหรือไม่ งานนี้บอกได้เลยกระทบแน่นอน กำไรส่วนต่างทรุดฮวบ เนื่องจากช่องว่างระหว่างดอกเบี้ยฝากและดอกเบี้ยเงินกู้เหลือน้อยมาก หากจะปรับดอกเบี้ยฝากก็ใกล้ 0% เต็มที ดังนั้นจึงปรับลดได้เฉพาะดอกเบี้ยเงินกู้เท่านั้น แบงก์ใหญ่กำไรหายวับ หนักสุด 11%  แต่แบงก์เล็ก อย่าง KKP ไม่กระทบ แต่กลับเป็นบวกมากกว่า เพราะต้นทุนทางการเงินลดลงอีกด้วย ฐานเงินฝากก็ต่ำ รายได้ดอกเบี้ยรับคงที่ …
*… BAM ปรับฐาน โอกาสไปทดสอบระดับราคา 30 บาทยังมี แนวรับบริเวณ 25 บาท สิทธิพิเศษที่ได้รับยกเว้นภาษีในฐานะที่เป็นรัฐวิสาหกิจสิ้นสุดลงในปี 2562 หลังจากที่ FIDF ลดสัดส่วนการถือหุ้น ดังนั้น บริษัทจึงต้องจ่ายภาษีเงินได้ตั้งแต่ปี 2563 เป็นต้นไป ซึ่งจะกดดันแนวโน้มกำไรของบริษัทในปี 2563 และคาดว่ากำไรสุทธิของ BAM ใน Q4 จะอยู่ที่ประมาณ 1.3-1.5 พันล้านบาท และกำไรสุทธิปี 2562 จะอยู่ที่ประมาณ 6.2-6.4 พันล้านบาท …
*… หุ้นค้าปลีกร้องเพลงรอเฟสใหม่ ก่อนสงกรานต์ หลังโครงการ “ชิม ช้อป ใช้” สิ้นสุดแล้ว เมื่อวันที่ 31 มกราคม พบผู้ใช้สิทธิ์ 11.8 ล้านคน ยอดการใช้จ่ายรวม 2.88 หมื่นล้านบาท ช่วยกระตุ้นกำลังซื้อในช่วงที่ผ่านมา …
*… รื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งข่าวดี หลักเกณฑ์การจัดตั้งกองทุนรวมเพื่อการออม (SSF) ได้ลงประกาศในราชกิจจานุเบกษาแล้ว เมื่อวันที่ 31 มกราคม 2563 และมีผลใช้บังคับตั้งแต่วันที่ 3 กุมภาพันธ์ 2563 และได้หารือบลจ.หลายรายเป็นการล่วงหน้าเกี่ยวกับกองทุน SSF แล้ว คาดว่าจะมีการจัดตั้งกองทุนดังกล่าวได้ในกลางเดือนกุมภาพันธ์นี้